《述易述雅二章与赵清臣制帅》
宋代·袁甫

六十四卦，居谦纯吉。九四大臣，居位以德。满则易敧，盈兮斯食。

居谦下人，不违天则。此则伊何，元无损益。澄然太空，秉心居一。

明哲保身，神所辅翊。持此撝谦，与宋无极。

大雅不作，吁谟音希。公既奏功，衮衣盍归。归矢尔谟，琅琅厥辞。

用添帝聪，烛于几微。天位孔艰，夙夜弼违。逆耳为忠，隐情乃欺。

择乎二者，上帝监兹。煌煌祖业，忠臣念之。

作者简介：庆元府鄞县人，字广微。袁燮子。少承家学，又受业于杨简。宁宗嘉定七年进士。为秘书省正字，奏称内外局势可惧，请严守帅之选，兴屯田之利。迁校书郎，又言边事之病在内不在外。历任监司及州府官，所至兴利除弊。入为中书舍人，屡奏边事当以上流为急，议和恐误事。累官至权兵部尚书、兼吏部尚书。卒谥正肃。有《蒙斋集》等。